钦定古今图书集成/明伦汇编/闺媛典/第225卷 > 陈寅友母王氏
## 钦定古今图书集成/明伦汇编/闺媛典/第225卷 > 陈寅友母王氏

按王思任《陈母王氏传》：“义兴王太孺人，水部陈寅友
之母也。水部尊人中湛公官总宪，以正直老成相四
朝，实予同籍，雁行称伯氏。太孺人笄而事之。总宪元
配秉家政，知孺人才，且慎推其任任之。总宪母太夫
人性严毅，笑不露齿，见太孺人则懽甚。总宪持节于
豫章，不克尽子职，而孺人代之执滫瀡起居，察之谨”，
不以烦。元配奉大士教，茹蔬衣绨布者二十馀年。婢
子以汤沃之，穴肤见骨矣，第云“我误，非婢之故。”一穷
妪求缓急，即除钏付质库，不责取。总宪以俸橐畀之，
辄深秘题封，十馀年如未触手。其仁恪皆类此。举丈
夫子二人，女一人。贞达，即水部也。贞慧饩于庠，兰枝
阶映。太孺人和熊画荻，至丙夜，程课不休。枌榆有横
民焚掠，怨家𧈅𧈅，他皆悸走。太孺人不为动，敕平头
闭户曰：“我家无怨焰，不飞越也。”竟敉宁无事。贞达官
白下，太孺人奉总宪就养，得热疾不可起。弥留之际，
诫两儿力学传清白，绝不及他事。